ΓΡΑΠΤΗ ΕΡΩΤΗΣΗ P-3104/98

υποβολή: Sirkka-Liisa Anttila (ELDR) προς την Επιτροπή

(8 Οκτωβρίου 1998)

Θέμα: Εξάλειψη των οφειλομένων στις κρίσεις στην Ασία και τη Ρωσία πλεονασμάτων του προοριζομένου για εξαγωγή χοιρινού κρέατος της ΕΕ

Η κατανάλωση χοιρινού κρέατος στην Ευρωπαϊκή Ένωση αυξήθηκε κατά την περίοδο 1996-98 λόγω της κρίσης που προκλήθηκε από την ΣΕΒ. Η αύξηση της ζήτησης ενεθάρρυνε τους παραγωγούς να αυξήσουν την παραγωγή του εν λόγω κρέατος. Η συνολική παραγωγή στην ΕΕ αυξήθηκε τελικά κατά ποσοστό το οποίο υπερέβαινε το 30 % της παραγωγής στο παρελθόν. Η ποσότητα αυτή χοιρινού κρέατος αντιστοιχεί με αυτήν που εξάγει ετησίως η ΕΕ στη Ρωσία. Η ζήτηση για χοιρινό κρέας στην αγορά της εν λόγω χώρας έχει πλέον εκμηδενισθεί. Επιπλέον, ο ρυθμός της προκληθείσας από την ΣΕΒ αύξησης της κατανάλωσης έχει επιβραδυνθεί τελευταίως. Κατά συνέπεια, η επίλυση του προβλήματος εν σχέσει με την πλεονασματική παραγωγή είναι ιδιαίτερα δύσκολη μέσω της αύξησης των εξαγωγών δεδομένου ότι θα έπρεπε να βρεθούν νέες αγορές στο εξωτερικό, δυνάμενες να απορροφήσουν ίση ποσότητα κρεάτων με αυτήν που εξάγεται ετησίως στις τρίτες χώρες.

Η υπεύθυνη για τη διαχείριση του τομέα επιτροπή έχει εισηγηθεί την καταβολή ενίσχυσης στον ιδιωτικό τομέα για την αποθήκευση χοιρινού κρέατος. Η καταβολή της ενίσχυσης αυτής δεν θεωρείται, από μόνη της επαρκής για την εξάλειψη της πλεονασματικής παραγωγής στον υπό συζήτησιν τομέα. Για τη διευθέτηση του προβλήματος πρέπει να ληφθούν και άλλα, αποτελεσματικότερα μέτρα. Μιά λύση θα ήταν να μειωθεί η παραγωγή με την βοήθεια περιβαλλοντικών ενισχύσεων στις περιοχές ακριβώς εκείνες όπου οι κίνδυνοι για το περιβάλλον είναι οι μεγαλύτεροι. Η εμφάνιση σαλμονέλας έχει δημιουργήσει προβληματικές καταστάσεις σε πολλές από τις χώρες παραγωγής. Οι προσπάθειες που θα καταβληθούν για την μείωση της παραγωγής πρέπει να αποβλέπουν, μεταξύ άλλων, στην διασφάλιση της παραγωγής υψηλής ποιότητος κρέατος και στη μείωση της παραγωγής κρέατος που περιέχει σαλμονέλα.

Το επίπεδο των τιμών παραγωγού στον τομέα της παραγωγής χοιρινού κρέατος είναι ήδη τόσο χαμηλό ότι αρκεί για την κάλυψη μόνο μέρους των εξόδων παραγωγής. Κατά συνέπειαν, οι επιχειρήσεις παραγωγής χοιρινού κρέατος αντιμετωπίζουν σήμερα σοβαρότατα προβλήματα. Πρέπει να ληφθούν επειγόντως μέτρα για την διευθέτηση της δημιουργηθείσας κατάστασης προκειμένου να αποτραπεί η χρεωκοπία μεγάλου αριθμού επιχειρήσεων στον υπό συζήτησιν τομέα.

Ποιά μέτρα προτίθεται να λάβει η Επιτροπή και βάσει ποιού χρονοδιαγράμματος, αφενός, για την εξάλειψη της πλεονασματικής παραγωγής στον τομέα παραγωγής χοιρινού κρέατος και, αφετέρου, για την διευθέτηση της απορρέουσας απ' αυτήν ιδιαίτερα προβληματικής για τις επιχειρήσεις του εν λόγω τομέα κατάστασης;

Απάντηση του κ. Fischler εξ ονόματος της Επιτροπής

(4 Νοεμβρίου 1998)

Είναι αλήθεια ότι η παραγωγή χοιρείου κρέατος στην Κοινότητα αυξάνεται από τα επίπεδα του 1997, πιθανά περίπου κατά 6 %. Οι σοβαρές διαταράξεις στην αγορά δημιουργούνται από αυτήν την πλεονάζουσα προσφορά κρέατος και φυσικά οι δυσχέρειες στις εξαγωγικές αγορές την καθιστούν σοβαρότερη.

Η Κοινότητα εξήγαγε το 1997 συνολικά 1,06 εκατ. τόνους χοίρειου κρέατος προς τρίτες χώρες, εκ των οποίων οι εξαγωγές στη Ρωσία ανήλθαν σε 32 %. Μετά την κρίση στη Ρωσία, που άρχισε τον Αύγουστο, οι κοινοτικές εξαγωγές μειώθηκαν ταχέως, αλλά ήδη παρατηρείται κάποια ανάκαμψη, δεδομένου ότι ορισμένα κράτη μέλη εξάγουν σήμερα προς τη Ρωσία. Οι εξελίξεις κατά τη διάρκεια των προσφάτων εβδομάδων δείχνουν ότι οι εξαγωγές προς την Άπω Ανατολή βελτιώνονται και ότι έχουν επίσης βρεθεί νέες διέξοδοι στην αγορά.

Όσο οι προοπτικές για εξαγωγές δεν ήταν καλές, δεν κρινόταν σκόπιμο να αυξηθούν οι επιστροφές κατά την εξαγωγή. Σήμερα, καθώς οι προοπτικές βελτιώνονται εκ νέου, οι επιστροφές κατά την εξαγωγή για σφάγια και τεμάχια χοιρείου κρέατος έχουν αυξηθεί με ισχύ από 15 Οκτωβρίου 1998. Οι επιστροφές κατά την εξαγωγή και οι ενισχύσεις για την ιδιωτική αποθεματοποίηση είναι τα μόνα μέτρα στήριξης της αγοράς που προβλέπονται από την οργάνωση αγοράς του χοίρειου κρέατος. Και τα δύο χρησιμοποιούνται σήμερα αποτελεσματικά.